# Muistio Kehityspoliittisesta toimikunnasta annettavasta valtioneuvoston asetuksesta

**Kehityspoliittinen toimikunta on laaja-alaisesti Suomen kehitysyhteistyötä sekä -politiikkaa seuraava ja analysoiva taho. Toimikunnan asemaa on tarve vahvistaa, ja toiminnan jatkuvuuden varmistamiseksi ja toimikunnan institutionaalisen aseman selkeyttämiseksi annetaan valtioneuvoston asetus Kehityspoliittisesta toimikunnasta.**

## Kehityspoliittisen toimikunnan toiminta

Kehityspoliittinen toimikunta (KPT) on parlamentaarisesti ja yhteiskunnallisesti edustava kehityspolitiikan neuvoa-antava elin. Se luo puolueiden ja sidosryhmien yhteistä näkemystä kehityspolitiikan nousevista kysymyksistä ja tekee suosituksia valtioneuvostolle niiden toimeenpanosta. Toimikunta tarjoaa foorumin kehityspoliittiselle keskustelulle, tiedonvaihdolle ja kannanmuodostukselle. Se järjestää yleisötapahtumia ja vahvistaa yhteistyötä eri sidos- ja intressiryhmien välillä kestävän kehityksen tavoitteiden edistämiseksi. Se myös aktivoi kansallista parlamentaarista keskustelua ja tiedonvälitystä.

Toimikunta seuraa ja analysoi Suomen kehityspoliittisten linjausten ja Suomen kansainvälisten sitoumusten toteutumista. Se edistää kestävää kehitystä tukevaa päätöksentekoa kehitysmaiden tilanteeseen vaikuttavilla politiikkalohkoilla. Toimikunta tekee läheistä yhteistyötä kestävän kehityksen toimikunnan kanssa tehdessään esityksiä siitä, kuinka Suomi toimeenpanee YK:n kestävän kehityksen toimenpideohjelmassa asetettuja yleismaailmallisia tavoitteita kehityspolitiikassaan.

Keskeisiä teemoja Kehityspoliittisen toimikunnan työssä ovat toimikaudella 1.1.2016–31.12.2019 olleet muun muassa yksityissektorin kehittäminen, sukupuolten tasa-arvo ja kehitysrahoitus sekä kestävän kehityksen vaatima politiikkajohdonmukaisuus. Kestävän kehityksen Agenda2030 ja valtioneuvoston selonteko kestävän kehityksen globaalista toimintaohjelmasta Agenda2030:sta vuonna 2016 liittivät toimikunnan tehtävät osaksi laajempaa, pitkän aikavälin kansallista toimeenpanoa.

## Tarve vahvistaa toimikunnan asemaa

Kehityspoliittisen toimikunnan juuret ulottuvat vuoteen 1966, jolloin nimitettiin ensimmäinen neuvoa-antava Kehitysapua-asiain neuvottelukunta. Neuvottelukunnan tehtävien laajennuttua sen nimi on vuosien aikana vaihtunut ensin Taloudellisten kehitysmaasuhteiden neuvottelukunnaksi (1979), Kehitysmaasuhteiden neuvottelukunnaksi (1992) ja vuonna 2003 Kehityspoliittiseksi toimikunnaksi.

Kehityspoliittisen toimikunnan laaja-alaiselle asiantuntemukselle ja toiminnalle on kansallisesti ja kansainvälisesti tunnistettu tarve. KPT:n asema on todettu muiden vastaavien valtionhallinnon toimikuntien asemaa heikommaksi. Valtioneuvosto on nimittänyt KPT:n aina yhdeksi hallituskaudeksi kerrallaan, eikä sillä ole ollut pysyvästi määriteltyjä tehtäviä eikä pysyvää sihteeristöä. Jotta KPT voisi toimia entistä tarkoituksenmukaisemmin, on nähty tarpeelliseksi varmistaa toimikunnan jatkuvuus, sihteeristön pysyvyys ja selkeyttää sen institutionaalista asemaa ulkoministeriön yhteydessä antamalla toimikunnasta valtioneuvoston asetus.

## Kehityspoliittisen toimikunnan sijainti ulkoministeriön yhteydessä

Kehityspoliittinen toimikunta on toiminut ulkoministeriön yhteydessä, mutta sen sijainnista on käyty keskustelua, ja viime vuosina on kartoitettu mahdollisia muita vaihtoehtoja. Sijaintipaikaksi on ehdotettu ulkoministeriön lisäksi muun muassa eduskuntaa ja valtioneuvoston kansliaa. Ulkoministeriön yhteydessä sijainnin eduksi on koettu läheisyys kehityspolitiikkaa toteuttavaan tahoon, mutta toisaalta sijainti on koettu riippumattomuuden näkökulmasta myös hieman hankalaksi. Sijaintivaihtoehdoista eniten kannatusta on kuitenkin saanut KPT:n jatko itsenäisenä yksikkönä ulkoministeriön yhteydessä.

## Toimivalta asetuksen antamiselle

Toimivalta asetuksen antamiselle Kehityspoliittisesta toimikunnasta tulee suoraan perustuslaista. Suomen perustuslain 119 §:n 2 momentin mukaan valtionhallinnon toimielinten yleisistä perusteista sekä valtion alue- ja paikallishallinnon perusteista on säädettävä lailla. Kyseisen säännöksen mukaan valtionhallinnon yksiköistä voidaan muutoin säätää asetuksella. Perustuslakia koskevan hallituksen esityksen (hallituksen esitys Eduskunnalle uudeksi Suomen Hallitusmuodoksi 1/1998) mukaan tällaisena yksikkönä voidaan pitää esimerkiksi neuvottelukuntia ja muita vastaavia valtionhallinnon sivuelimiksi luonnehdittavia yksiköitä, joiden tehtäviin ei kuulu merkittävää julkisen vallan käyttöä. Tällaisista yksiköistä voidaan siten säätää perustuslain nojalla annettavalla valtioneuvoston asetuksella.

## Asetuksen sisältö

Kehityspoliittisesta toimikunnasta annettavan asetuksen 1 §:ssä säädetään toimikunnan sijainnista ja toimikunnan tarkoituksesta. Käsite kehityspolitiikka ymmärretään säännöksessä laajasti. Kehityspolitiikalla tarkoitetaan johdonmukaista toimintaa kaikilla niillä kansainvälisen yhteistyön ja kansallisen politiikan lohkoilla, joilla vaikutetaan kehitysmaiden asemaan. Se nähdään osana kestävän kehityksen edistämistä sekä globaalia vastuuta ja vaikuttamista. Toimikunta sijaitsee ulkoministeriön yhteydessä. Toimikunnan tiedontuotanto ja toiminta on ulkoministeriöstä ja muusta valtionhallinnosta sekä kulloisestakin hallituksesta riippumatonta. Asetuksen 2 §:ssä määritellään toimikunnan tehtävät yleisellä tasolla. Asetuksessa toimikunnan tehtävät on tarkoituksenmukaisinta määritellä siten, että ne kattavat toimikunnan tehtävät toimikaudesta toiseen. Yksityiskohtaisemmin toimikunnan tehtävät kullekin toimikaudelle määritellään päätöksessä, jolla valtioneuvosto asettaa uuden toimikunnan.

Asetuksen 3 §:ssä säädetään toimikunnan toimikaudesta. Valtioneuvosto asettaa toimikunnan päätöksellään ulkoministeriön esittelystä eduskunnan toimikaudeksi. Toimikunta toimii kuitenkin siihen asti, kunnes uusi toimikunta on asetettu. Toimikunnan kokoonpanosta ja jäsenten valintamenettelystä säädetään asetuksen 4 §:ssä. Toimikunnan jäsenten valinnassa noudatetaan jo aiemmin muodostunutta käytäntöä: Ulkoministeriö pyytää eduskuntapuolueita sekä kehityspolitiikan kannalta keskeisiä etujärjestöjä ja sidosryhmiä nimeämään jäsenen ja varajäsenen toimikuntaan. Jäsenistö valitsee keskuudestaan puheenjohtajan ja kaksi varapuheenjohtajaa. Ulkoministeriö nimeää toimikunnalle tarvittavan määrän asiantuntijajäseniä. Valtioneuvosto nimittää toimikunnan jäsenet toimikunnan asettamispäätöksellä (ks. 3 §). Asetuksen 5 §:n mukaisesti toimikunnalla on ulkoministeriöön palvelussuhteessa oleva sihteeristö. Asetuksen 6 §:ssä säädetään toimikunnan päätöksentekomenettelystä ja 7 §:ssä asetuksen voimaantulosta.